Naser Khader (RV), 2003-03-20:
Jeg synes nu, det er på sin plads at sætte nogle ting på plads, nogle af de ting, der blev sagt heroppefra, for jeg fornemmer, at mange ikke har læst vores forslag ordentligt.
Der blev sagt en masse ting, som var misforståelser.
Især Dansk Folkeparti og Venstre skal høre godt efter nu.
Med beslutningsforslaget opfordrer vi til, at der oprettes en særlig pulje på 10 mio. kr. til musikformidling; ikke musikproduktion, men musikformidling.
Puljen skal være øremærket til markedsføring og formidling af musik lavet af yngre professionelle danske rytmiske musikere. Ordningen skal henvende sig til den yngre professionelle del af den danske rytmiske musikscene, musikere, der har bevist deres kunstneriske talent, men mangler økonomisk opbakning til at formidle deres musik.
Dermed skal puljen sikre, at vækstlaget i dansk musik fortsat eksisterer og forbedres.
originalt materiale og skal gå til lødige projekter med kunstnerisk værdi.
Dermed stimulerer ordningen synligheden af den nyere og seriøse danske musikproduktion.
Puljen er ikke rettet mod en egentlig produktionsstøtte, penge fra puljen skal derimod være en støtte, som musikproducenter kan søge til markedsføring af specifikke produktioner.
Musikproducenter kan både være mindre, danske pladeselskaber, enkelte musikere eller grupper af musikere og komponister, der har dannet deres egne produktionsselskaber.
Og det kan selvfølgelig også være etablerede pladeproducenter.
De administrative omkostninger til puljen skal minimeres; så mange penge som muligt skal komme den danske rytmiske musik direkte til gode.
Derfor foreslår vi, at midlerne fordeles af et ulønnet kunstnerisk fagudvalg, der konstitueres under Statens Kunstråd.
For at sikre fornyelse skal udvalget udskiftes løbende.
Det er vores opfattelse, at der er hårdt brug for den foreslåede ordning.
Det danske musikliv befinder sig i en presset situation, nogle ville oven i købet kalde det en krise.
Det bliver stadig sværere for musikere at leve af deres arbejde.
Salget af cd'er er f.eks. næsten halveret de sidste 2 år.
Faldet i salget af cd'er skyldes primært den udbredte piratkopiering, den lovlige kopiering til eget brug og de nye måder at distribuere og indhente musik på, som er blevet meget udbredt de senere år, især via internettet. Kompensationen til musikerne har ikke været dækkende, langtfra endda.
Derfor må vi i det danske samfund i almindelighed og blandt politikerne i særdeleshed gøre op, om vi ønsker en levende dansk musikscene i fremtiden.
Og lad mig vedrørende det danske musikliv aflive en myte: Kunst og kultur kan ikke blot overlades til markedskræfter.
Givet, at musikken ultimativt kommer os alle til gode - det er jo oplagt, hvor stor en betydning musik har for os alle - er det De Radikales opfattelse, at der bør laves koordinerede fremmende tiltag.
Det danske musikliv er simpelt hen for vigtigt til at overlades til markedskræfterne, til et marked, som på ingen måde er perfekt, hvor laveste fællesnævner er det truende facit og kulturel fattigdom er den ultimative konsekvens.
Sammenfattende med hensyn til det, der er blevet sagt i dag i forbindelse med vores beslutningsforslag,
vil jeg sige, at jeg er ked af, at forslaget ikke vinder tilslutning.
Det tager vi til efterretning.
Men vi glæder os til at se, hvad kulturministeren kommer med af initiativer på området efter konferencen den 12. maj, for kulturministeren er blevet citeret flere gange for at sige, at branchen har behov for en saltvandsindsprøjtning eller støtte.